יקום מארוול

יקום מארוול (באנגלית: Marvel Universe) הוא יקום בדיוני בעל קו עלילה משותף שמתרחש בסדרות הקומיקס השונות של חברת מארוול קומיקס, היכן שגיבורי-העל המוכרים ביותר של החברה חיים, ביניהם קפטן אמריקה, איירון מן, תור, ספיידרמן, הענק הירוק, הוקאיי, האלמנה השחורה, ארבעת המופלאים, דרדוויל, אקס-מן, נאמור, סברה, דוקטור סטריינג', גוסט ריידר והמעניש. בנוסף, יקום מארוול מתואר כחלק מ"מולטי-יקום" אותו יצרה חברת מארוול קומיקס, והוא בנוי ממיליארדי יקומים נפרדים המתקיימים באופן סימולטני בלי להשפיע אחד על השני. בהקשר זה, המונח "יקום מארוול" מתייחס להמשכיות המרכזית, הידועה בשם "ארץ-616".
בין חוברות הקומיקס העיקריות נוצרים לעיתים קרוסאוברים. בראיון איתם, העורך הראשי אקסל אלונזו וטום בריווט אישרו כי בשנת 2015 יקום מארוול ויקום האולטימייט יתמזגו.

היסטוריה

למרות שהרעיון של יקום משותף אינו חדש לקומיקס בשנת 1961, הכותב והעורך סטן לי יצר יחד עם אמנים כג'ק קירבי וסטיב דיטקו סדרת כותרים, בהם לאירועים בסדרה אחת יש השלכות על סדרות אחרות, וסיפורים בהמשכים יראו את התפתחות הדמויות ושינויין עקב האירועים. דמויות מפתח בסדרת כותרים אחת יופיעו בהופעות אורח בסדרות אחרות. בסופו של דבר, רבים מגיבורי העל התקבצו יחדיו לקבוצה הידועה בשם "האוונג'רס". לא הייתה זו הפעם הראשונה שדמויות נפגשו אחת עם השנייה - נאמור והלפיד האנושי המקורי היו יריבים בתור הזהב של הקומיקס, אך הייתה זו הפעם הראשונה בה דמויות של החברה המפרסמת חלקו עולם משותף. יקום מארוול נודע גם בביסוס רקע הדמויות בעיר ניו יורק, בהבדל מגיבורי על של חברת DC קומיקס, שגיבוריה חיים בערים בדיוניות. שרטוטה של העיר, המאוכלסת בגיבורי על שמשפיעים על האזרחים הרגילים, נעשה בצורה הקרובה ביותר למציאות ככל שניתן.
עם הזמן, מספר כותבים של החברה שכנעו את העורכים להכליל את רעיון המולטי-יקום בדרך הדומה ליקומים המקבילים של DC קומיקס. כלי עלילתי זה מאפשר את יצירתם של מספר יקומים שבדרך כלל אינם חופפים. מה שקורה בכדור הארץ לא ישפיע על הקורה בארץ מקבילה ביקום אחר של מארוול. אולם, לכותבים יינתן החופש היצירתי לכתוב סיפורים בהם אנשים מיקום אחד יבקרו יקומים אחרים.

רעיון

יקום מארוול מבוסס על העולם האמיתי, וכדור הארץ מכיל את אותם מאפיינים כמותו - מדינות, אירועים היסטוריים, אישיויות (פוליטיקאים, כוכבי קולנוע וכיוצא בזה), אולם גם מספר אלמנטים בדיוניים - מדינות כוואקאנדה ולטבריה (מקום משכנם של הפנתר השחור ודוקטור דום, בהתאמה), וארגונים כמו סוכנות הריגול S.H.I.E.L.D ואויבתה HYDRA. מארוול החלה לאחרונה בתיאור מורחב של גאוגרפיית היקום שלה במיני סדרה בת שני החלקים Marvel Atlas. יקום מארוול משלב גם כמה אלמנטים מדע בדיוניים ופנטסטיים - כמו בחברת DC קומיקס - כחייזרים, אלים, קסם, כוחות קוסמיים וטכנולוגיה מתקדמת שבפיתוח בני האדם. הודות לאלמנטים אלה, יקום מארוול הוא מקום משכנם של רבים מגיבורי העל ונבלי העל, שהשיגו את כוחותיהם בדרך זו.
זמן עובר בצורה שונה ביקום מארוול יחסית לעולם האמיתי, הודות לאופיו המתמשך של הסיפור, כאשר ישנם סיפורים הממשיכים מאותה נקודה ובאותו מרווח זמן בשעה שעבר חודש בעולם האמיתי. מרבית גיבורי העל של מארוול נוצרו בשנות ה-60 של המאה ה-20, אולם למעשה עברו כ-13 שנים מאז ועד היום במונחי ההמשכיות. מספר רקעים עודכנו מידי מספר השנים כדי לשמור על הגיון פנימי בקו הזמן הנזיל של יקום מארוול. בעקבות הזמן הנזיל, סיפורים המתייחסים לאירועים היסטוריים אמיתיים התעדכנו בהתאם או זכו להתעלמות. כך למשך, סיפור המקור של איירון מן השתנה כדי להכליל את אפגניסטן כזירת ההתרחשויות מאשר מלחמת וייטנאם בסיפורים מוקדמים.
חברת מארוול קומיקס עצמה מופיעה ביקום מארוול, כאשר מספר כותבים ואמנים כסטן לי וג'ק קירבי מופיעים בכותרי הקומיקס, ודמויות כמו סטיב רוג'רס (האלטר אגו של קפטן אמריקה) עובדות בשביל החברה. דמויות ספרותיות כהרוזן דרקולה, פרנקנשטיין, סולומון קיין, קונאן הברברי וקאל הכובש קיימות גם ביקום מארוול. העידן ההייבורי של שתי האחרונות נחשבת לעבר הקדום של ארץ-616. יצירות מסחריות נוספות שולבו אף הן ביקום מארוול, ביניהן גודזילה ו-2001: אודיסיאה בחלל בין היתר.
ביקום מארוול קיימים ממדים בתוך ולפעמים בין המשכויות שונות. יקומים אלה נקראים גם יקומי כיס אשר קיימים כחלק מארץ-616. חלקם מאוכלסים בדמויי אדם וחלקם חייזריים לחלוטין, חלקם מבוססי קסם וחלקם מבוססים על מדע.

מקור כוחות העל ביקום מארוול

מרבית גיבורי העל בכדור הארץ של מארוול חייבים את כוחותיהם לישויות קוסמיות הנקראות "השמימיים" (The Celestials) שביקרו בכדור הארץ לפני מיליוני שנים וערכו ניסויים באבות אבותיהם הפרהיסטוריים. הדבר הוביל ליצירתם של שני גזעים חבויים (Eternals האלוהיים ויריביהם Deviants הבלתי יציבים מבחינה גנטית) וכן להטמעת מרכיב ה-X בגנום האנושי, המתפתח באופן טבעי באדם שבו מוטמע גן זה, ואשר מפתח כוחות על אנושיים, לעיתים מעוותים. אנשים אלו נקראים מוטאנטים. אחרים זקוקים לנסיבות אחרות בהן יתפתחו כוחותיהם (כדוגמת רדיואקטיביות). בהתאם לפרופיל הגנטי שלהם, בני אנוש הנחשפים לכימיקלים שונים או לרדיואקטיביות יסבלו מפציעה או אפילו מוות, בעוד שבאחרים הדבר יפתח את היכולות העל אנושיות. למעט טלקינזיס וטלפתיה, כוחות אלה הם רנדומליים לחלוטין. נדיר המקרה בו לשני אנשים יש את אותם כוחות. אין זה ידוע מדוע הישויות הקוסמיות גרמו לכך, אם כי הן ממשיכות לפקח על האבולוציה האנושית. סדרת מארוול בשם Earth X חוקרת סיבה אפשרית לכך - שגיבורי העל נועדו להגן על העובר הקוסמי שגדל בגלעין כדור הארץ כנגד איומים מבחוץ.
מקורות נוספים להתפתחות כוחות העל ביקום מארוול הם קסם, הנדסה גנטית ושתלים ביונים. לכמה גיבורי-על ונבלי-על אין כלל כוחות על והם מסתמכים אך ורק על קרב פנים אל פנים או על ציוד טכנולוגי, המתקדם יותר מזה שבעולם האמיתי ומפותח בידי יחידי סגולה גאונים כריד ריצ'רדס מארבעת המופלאים. טכנולוגיה שכזו היא יקרה ביותר, ונמצאת בשימוש בעיקר על ידי ארגונים ממשלתיים כ-S.H.I.E.L.D, כאשר היא מפותחת על ידי תעשיות סטארק, שבבעלותו של טוני סטארק. טכנולוגיה מתקדמת ניתנה לבני האדם גם על ידי הגזעים החבויים, חייזרים ונוסעים בזמן כקאנג הכובש.
בגיבורי העל, האנרגיה הנחוצה לכוחות העל שלהם נעוצה בגופם כמקור פנימי או במקורות חיצוניים במקרה שגופם אינו יכול להכיל את האנרגיה הדרושה. מקור חיצוני זה נקרא לעיתים שדה יוני אוניברסלי (UPF, ‏Universal Psionic Field), אליו הם מתחברים. חברת מארוול ניסתה להביא הסברים מדעיים להתפתחות הכוחות באמצעות השימוש במושגים כאפקט הסוללה ואנרגיה יונית בין היתר. באפקט הסוללה, התאים שבגוף האדם מתפקדים כסוללה, ונטענים על ידי מקור חיצוני. הדבר נראה לעין בגיבורי על שנחשפו לקרני גמא כהענק הירוק, והכוחות יישמרו כל עוד מקור האנרגיה יהיה זמין ויתעצמו כאשר הגוף ייטען מחדש. חבר האקס-מן סייקלופס סופג את קרני השמש ובעזרתם הוא יורה את מטחי האנרגיה האופטיים מעיניו. אנרגיה יונית היא אנרגיה בלתי נראית שמשוחררת על ידי המוח האנושי ואשר יש לה את היכולת לתמרן אנרגיה וחומר. דוגמה לכך היא דמויותיהם של מגנטו, השולט בחומר המתכת, ושל מכשפת השני, המסוגלת לשנות את מרקם המציאות.

גזעים חוצניים

יקום מארוול כולל מאות גזעים חייזריים תבונתיים, אשר ביניהם נמנים ה"קרי" (Kree) השולטים בגלקסיית הקרי (ענן מגלן הגדול שבעולם האמיתי), ה"סקרול" (Skrull) השולטים בגלקסיית הסקרול (גלקסיית אנדרומדה) וה"שי'אר" (Shi'ar) השולטים בגלקסיית השי'אר (אין כל הקבלה לעולם האמיתי, אם כי קיימת סברה שמדובר בגלקסיית המשולש). שלושת הגזעים נמצאים תכופות במלחמה מתמדת, כאשר בני כדור הארץ נלכדים במרכז הקונפליקט. זקני היקום (Elders of the Universe) הם חייזרים קדומים שהייתה להם השפעה מכרעת למשך מיליוני שנים על עולמות שלמים. גזעים נוספים קיימים, והם מרכיבים את המועצה הבין-גלקטית (Intergalactic Council) המחליטה בנושאים הרי גורל. במיני סדרה "המלחמות הסודיות" הוצגה תלבושתו הסימביוטית השחורה של ספיידרמן לראשונה, כאשר לאחר מכן התחברה לאדי ברוק, שנודע בשם ונום - אחד מאויביו המושבעים של ספיידרמן.

יצורים על טבעיים

ביקום מארוול מופיעים גם יצורים אגדתיים כאלים, שדים וערפדים. ה"אלים" ממרבית הפנתאונים הפוליתאיסטים הם למעשה גזעים חוצניים אלמותיים דמויי אנוש מממדים אחרים שהגיעו לכדור הארץ בימים קדומים והפכו למקורם של אגדות רבות. נוסף עליהם נמנים גם אלים מושחתים כדוגמת אלי האופל, אויביהם של האסגרדים. שדים הם ישויות קסם מרושעות המתערבות בקיומו של היקום. בין הידועים שבהם נמנים מפיסטו, בלקהארט, נייטמר, שטניש וזוֹם. קיימות גם ישויות מיסטיות אחרות כוישנטי, דורמאמו וחבורת האוקטסנס, וישויות הלקוחות מספרי הווארד פיליפס לאבקרפט כשומא-גוראת'. שני הראשונים הם אויביו העיקריים של גוסט ריידר, בעוד האחרים הם אויביו של דוקטור סטריינג'.
התגלה כי מרבית מהדור הנוכחי של האלים הם צאצאיה של האלה גאיה. שני הפנתאונים הידועים ביותר הם אלה של האסגרדיים (בהם חבר תור), המבוססים על אסגארד שבמיתולוגיה הנורדית והאולימפיים (בהם חבר הרקולס), המבוססים על האלים האולימפיים שבמיתולוגיה היוונית. האלים לעיתים מתאספים יחדיו לקבוצות הידועות בשם מועצת ראשי האלים ומועצת אבות השמיים. האלים אולצו להפסיק ולהתערב עם ההתפתחות האנושית לפני אלפי שנים בידי השמימיים, ולרוב נחשבים כיום כבדיה.

תחרות האלופים

ביוני 1982, מארוול קומיקס פרסמה את המיני סדרה הראשונה שלה, "תחרות האלופים" (Contest of Champions). זקן היקום גראנדמאסטר עורך תחרות מול המוות כדי להשיב לחיים את האספן, שנהרג על ידי הישות הקוסמית קורבאק. הוא מחליט להשתמש בגיבורי העל שבכדור הארץ כרגלים בתחרות, בה הם המתחרים על פרס שיכריע אם האספן יחיה או ישאר מת. כל גיליון הציג פרטים ביוגרפיים על הדמויות העיקריות - פרטים אשר הוצגו מאוחר יותר במדריך אשר פורסם על ידי החברה, The Official Handbook of Marvel. בשנת 1999 יצאה מיני סדרה בעלת אותו שם, אם כי עלילתה אינה קשורה לקודמתה. בשנת 2016 יצאה סדרה חדשה המבוססת באופן חלקי על משחק המובייל "תחרות האלופים", בה האספן מתחרה במאסטרו והזכייה היא בשליטה על כדור הארץ והישארות בחיים.

סאגת המלחמות הסודיות

בין השנים 1994-1986 יצאו שתי מיני סדרות עוקבות, "המלחמות הסודיות" (Secret Wars). הישות הקוסמית ביונדר חוטף מספר גיבורי על ונבלים כדי שילחמו אחד נגד השני בכוכב לכת אותו יצר. דוקטור דום גונב את כוחותיו של ביונדר והופך לעוצמתי עד לאין שיעור, אך הוא מובס על ידי הגיבורים. בהמשך, הישות הקוסמית מגיעה לכדור הארץ מתוך ניסיון להכיר מקרוב את האנושות, ולובש צורת אנוש.

מלחמת ההתפתחות

בשנת 1988 יצא אירוע קרוסאובר נרחב בן 11 חוברות בשם "מלחמת ההתפתחות" (Evolutionary War), בו הנבל הוד התפתחותו מבצע התקפות ברחבי כדור הארץ כדי להאיץ את האבולוציה האנושית.

עידן אפוקליפס

בשנים 1995–1996 יצאה מיני סדרה בשם "עידן אפוקליפס" (Age of Apocalypse), שלמרות שהתרחשה בארץ-295 יש לה השלכות על היקום הראשי. ליג'יון, בנו של צ'ארלס אקסבייר ומוטאנט טלפתי רב עוצמה, חוזר לעבר כדי להרוג את מגנטו בהאמינו כי מותו יאפשר לאקסבייר לממש את חלומו לדו-קיום בין בני אדם למוטאנטים, אולם הוא מגיע לתקופה בה אקסבייר ומגנטו היו חברים. כאשר אקסבייר מת בניסיון להגן על מגנטו וליג'יון נעלם, הדבר יוצר המשכיות אלטרנטיבית, כאשר היחיד שיודע על שינוי ההיסטוריה הוא בישופ. בגלל הקרבתו של אקסבייר, מגנטו מתחיל להאמין במטרתו לדו-קיום בין בני אדם למוטאנטים. הוא מאגד את חבורת האקס-מן למלחמה נגד אפוקליפס, שהשגיח על הנעשה והחליט לנצל את מותו של אקסבייר לפלישה כוללת על יקום מארוול. במאי 1996 יצא אירוע קרוסאובר נרחב בין כותרי האקס-מן, Onslaught, והוא הראשון מבין טרילוגיה שממשיכה ב-2006 ("Onslaught Reborn") ומסתיימת ב-2011 ("Onslaught Unleashed"). אונסלות' הוא יצור על-טבעי שנוצר מתודעתם של אקסבייר ומגנטו, וזורע הרס וחורבן ברחבי יקום מארוול. מטרתו היא בתחילה זהה לזו של מגנטו - להציל את המוטאנטים ולתת להם את השליטה על כדור הארץ, אולם לאחר שנודע לו העתיד לבוא אם המוטאנטים ישלטו (עידן אפוקליפס), הוא מחליט להשמיד את שני הגזעים - בני האדם והמוטאנטים.

הגיבורים נולדים מחדש

בעקבות מותם לכאורה של האוונג'רס, ארבעת המופלאים ודוקטור דום במלחמה נגד אונסלות', גיבורי העל נולדו מחדש באירוע הקרוסאובר בן 13 החלקים "גיבורים נולדים מחדש" (Heroes Reborn) משנים 1996–1997. הם הועברו ליקום כיס בידי פרנקלין ריצ'רדס, בנם של ריד ריצ'רדס וסוזן סטורם. סיפורי המקור של הדמויות שוכתבו מחדש.